«Paxtakor» yangi bosh murabbiy xabarini tasdiqladi

O‘zbekiston U-22 terma jamoasi bosh murabbiyi Jasur Abduraimov «Paxtakor» klubini boshqarishi tasdiqlandi. Bu haqda klub rasmiy sayti xabar tarqatgan.
«Kecha «Paxtakor» futbol klubi yangi rahbariyati futbolchilar bilan uchrashuv o‘tkazdi. Rahbariyat a'zolari, murabbiylar shtabi va futbolchilar o‘rtasida yig‘ilish bo‘lib o‘tdi. «Paxtakor» klubi vitse-prezidenti Bobur Shodiyev boshqargan yig‘ilishda klubning hozirgi ahvoli va kelajakdagi rejalar muhokama qilindi. Klub bosh direktori Umid Ahmadjonov bundan keyin ham murabbiylar shtabi vakillari va futbolchilar bilan bunday muloqotlar davom etishini ta'kidlab o‘tdi. Tadbirda Jasur Abduraimov «Paxtakor» klubi bosh murabbiyi vazifasini bajaruvchi sifatida tanishtirildi», deyiladi klub rasmiy saytidagi ma'lumotda.

Bugundan boshlab Jasur Abduraimov rasmiy ravishda «Paxtakor»  klubi bosh murabbiyi vazifasini bajarishga kirishdi.
Eslatib o‘tamiz, kecha 26 aprel kuni Tribuna manbalari Jasur Abduraimovning jamoaga bosh murabbiy etib tayinlangani haqida birinchi bo‘lib xabar bergan, biroq toshkentliklar matbuot xizmati faqatgina bugun ushbu ma'lumotni tasdiqladi.